Temeljem članaka 19. stavka 1. i članka 44. Zakona o sustavu civilne zaštite („Narodne novine” broj 82/15,118/18, 31/20, 20/21, 114/22) i članka 14. stavka 2. alineje 3. Pravilnika o mobilizaciji, uvjetima i načinu rada operativnih snaga sustava civilne zaštite („Narodne novine“ broj 69/16) te članka 44. Statuta Općine Omišalj („Službene novine Primorsko-goranske županije“ broj 2/21) Općinska načelnica Općine Omišalj objavljuje

**JAVNI POZIV**

**za popunjavanje**

**postrojbe civilne zaštite opće namjene Općine Omišalj**

1. Pozivaju se svi zainteresirani stanovnici s područja općine Omišalj (žene i muškarci) starosne dobi od 18 do 65 godina života za iskazivanje interesa radi sudjelovanja u sustavu civilne zaštite i raspoređivanja u postrojbu civilne zaštite opće namjene Općine Omišalj (popuna postrojbe).

Postrojba je poseban formacijski sastav obveznika civilne zaštite koji obavlja poslove najniže razine spremnosti namijenjene obavljanju jednostavnih zadaća u velikim nesrećama na području općine Omišalj, ali su izuzetno važni prilikom usmjeravanja i pomaganja operativnim snagama vatrogastva, operativnim snagama Hrvatskog Crvenog križa te operativnim snagama Hrvatske gorske službe spašavanja.

1. Na poziv se mogu javiti osobe starosne dobi od 18 do 65 godina života koje se ne nalaze u jednoj od sljedećih kategorija:
* trudnica, majka s djetetom mlađim od 10 godina ili samohrani roditelj djeteta do 15 godina,
* osoba koja se brine o osobama s invaliditetom, starijim osobama ili o odraslom članu obitelji koji nije sposoban brinuti se za sebe, a živi u istom kućanstvu, osoba s invaliditetom i osoba trajno nesposobna za rad,
* djelatna vojna osoba, službenik i namještenik Ministarstva obrane i oružanih snaga RH, pričuvnik pozvan na obuku, ugovorni pričuvnik, kadet, osoba koje je pristupila dragovoljnom vojnom osposobljavanju, ročnik kada je na snazi obvezno služenje vojnog roka, vojni obveznik mobiliziran u oružane snage RH, zaposlenik kojem je uvedena radna obveza,
* pripadnik policije, žurne službe, djelatnik zdravstva te profesionalni član drugih operativnih snaga sustava civilne zaštite i službenik ili namještenik središnjih tijela državne uprave,
* zaposlenik u pravnim osobama i upravnim tijelima jedinica lokalne i područne (regionalne) samouprave koje su dio operativnih snaga sustava civilne zaštite jedinica lokalne i područne (regionalne) samouprave i središnjih tijela državne uprave.
1. Općinski načelnik donosi Odluku o mobilizaciji postrojbe civilne zaštite kojom mobilizira, poziva i aktivira pripadnike na temelju prijedloga Stožera civilne zaštite Općine Omišalj.
2. Mobilizirani članovi postrojbe za vrijeme sudjelovanja u sustavu civilne zaštite za područje općine Omišalj u slučaju velike nesreće ili katastrofe te kod osposobljavanja i sudjelovanja u vježbama ostvaruju pravo na zaštitu i osiguranje od posljedica od nesreća i ostala materijalna prava sukladno posebnim propisima za vrijeme sudjelovanja u navedenim aktivnostima.
3. Svi zainteresirani za uključivanje u postrojbu civilne zaštite dužni su dostaviti:

- popunjenu prijavu

- presliku osobne iskaznice

1. Javni poziv je otvoren do popune postrojbe (20 pripadnika), a najkasnije do 01. listopada 2024.g.

Sve zainteresirane osobe mogu se javiti:

- osobno u Općinu Omišalj, Prikešte 13, Omišalj

- putem pošte na adresu: Općina Omišalj, Prikešte 13, 51513 Omišalj, uz naznaku „Civilna zaštita“

- putem e-pošte: opcina@omisalj.hr

1. Dodatne informacije moguće je dobiti na telefon 051/660-140 ili putem e-pošte: opcina@omisalj.hr

Civilna zaštita od javnog je interesa za sigurnost stanovnika Općine Omišalj i njenih materijalnih i kulturnih dobara. Članovi postrojbe civilne zaštite u slučaju mobilizacije, svojom voljom i sposobnostima direktno i nesebično pomažu čitavoj zajednici u otklanjanju posljedica velikih nesreća i katastrofa te služe kao potpora gotovim operativnim snagama koje djeluju u sustavu civilne zaštite.

KLASA: 240-01/24-01

URBROJ: 2170-30-24-1

Omišalj, 25. srpnja 2024.g.